Fostul secretar de stat din Ministrul Agriculturii Liviu Harbuz le-a spus procurorilor că Ioan Nicolae ar fi încercat să îl mituiască, în 2009, prin intermediul lui Said Baaklini.

„Said Baaklini mi-a spus că dacă voi rezolva problema în două săptămâni voi avea sprijinul întregului Guvern, iar Ioan Niculae, patronul grupului InterAgro, este dispus să plătească 3 milioane euro celui care va rezolva problema”, le-a declarat Liviu Harbuz procurorilor, conform rechizitoriului DNA.

Intervenţiile reies, potrivit anchetatorilor, şi din discuţiile dintre patronul Inter Agro si fostul lider PSD Gheorghe Bunea Stancu. Din stenogramele depuse în dosar reiese că omul de afaceri i-ar fi cerut fostului preşedinte al Consiliului Judeţean Brăila să facă intervenţii în guvern astfel încât hotărârea care-l favoriza să fie adoptată cât mai repede.

„Gheorghe Bunea Stancu: Şi omul mi-a spus aşa: Ştie de ce şi cum. El este unul dintre susţinătorii cu ardoare al acestui program. A văzut cu ochii lui răspunsul de la Bruxelles, în care Bruxelles-ul nu i-a dat voie pe agricultură, că n-am avut îngheţ, că n-am avut nu ştiu ce (...) n-am avut şi nu e de acord, îl consideră ajutor de stat. Dar el mi-a spus că are o variantă pe industrie. Ai înţeles? Adică să stimuleze industria prin subvenţii şi subvenţiile să ajungă de fapt la agricultori, ştii? E o chestie mascată, cum ar veni. Ai înţeles?

Ioan Niculae: Nu ştie, băi, nimica! (...) Deci varianta care e făcută la Ministerul Agriculturii nu e pe industrie, e pe agricultură, pe ajutorul de stat pe agricultură, datorită crizei economice. (...)

Gheorghe Bunea Stancu: Eu ţi-am spus ce mi-a spus el.

Ioan Niculae: Da, da. Vorbeşte poveşti! Vorbeşte după ureche, ce a declarat Sârbu acum vreo săptămână şi ceva. (...) Vorbeşte cu Puşcaş! Şi zi-i... Ajutorul lui Puşcaş este... El a spus: Băi, până în 3 zile să-mi daţi documentul! Pentru că eu trebuie s-o bag, săptămâna viitoare să fie Hotărârea de Guvern, iar la Bruxelles pe 23 este Consiliul de Miniştri al Bruxelles-ului. Deci Geoană e pe dinafară de subiect. Vasile ştie exact. Noi am fost la el săptămâna asta şi ne-a ajutat omul, să ştii. Un om deosebit, Puşcaş!

Gheorghe Bunea Stancu: Îl sun. Păi da' pe Puşcaş îl ştiu şi eu.

Ioan Niculae: Un om deosebit, să ştii! Deosebit!

Gheorghe Bunea Stancu: Deci îl sun pe Geoană înapoi şi-i spun să ia legătura cu Puşcaş.

Ioan Niculae: Da. Deci Puşcaş ştie foarte bine subiectul. (...) Ştie bine Puşcaş, măi. Dacă vorbeşti cu el, zi-i: Domnule Puşcaş, am înţeles nu numai faptul că ne-aţi ajutat. Chiar sunteţi iniţiatorul... domnule, haideţi, vă rog, faceţi pe dracu' în patru să iasă asta săptămâna viitoare! (...)

Gheorghe Bunea Stancu: Hai că vedem ce facem! Şi o să-l sun pe Geoană înapoi.

Ioan Niculae: Sună-l, măi, pe Geoană şi spune-i: Băi, roagă-l pe Vasile Puşcaş!

Gheorghe Bunea Stancu: Da.

Ioan Niculae: Şi nu pe Vasile. Trebuie el, Geoană, să dea dispoziţie (...): Băi, în trei zile v-a zis Puşcaş să pregătiţi materialele, pregătiţi-le! Nu le plimbaţi iar două luni de zile, cum aţi făcut-o până acuma!”

Procurorii verifică şi care a fost implicarea premierului de la acea vreme, Emil Boc.

„Am fost apostrofat de către premierul Emil Boc şi i-a solicitat ministrului Puşcaş să preia negocierile. După ce am fost apostrofat de premier, un alt membru al Guvernului, ministrul Pogea, a fost foarte vehement în a combate poziţia mea şi m-a criticat spunând că ar trebui găsite soluţii. (...) Am fost abordat şi de ministrul Adrian Videanu, care mi-a solicitat politicos să îi sprijin în această problemă a subvenţiilor pentru îngrăşăminte”, a declarat fostul secretar de stat Liviu Harbuz.

Adrian Videanu şi Ilie Sârbu au dat deja declaraţii la parchet.

„Am fost chemat în calitate de martor, într-un dosar despre care nu știu nimic”, le-a spus jurnaliştilor fostul ministru al Economiei, Adriean Niculae.

La rândul lui, Ilie Sârbu, fost ministru al Agriculturii la vremea la care Ioan Niculae încerca să obţină aprobarea unei Hotărâri de Guvern, spune că nu şţtie nimic despre presupusele intervenţii ale omului de afaceri.

„Aţi primit telefoane la minister astfel încât acea hotărâre să treacă? S-au făcut presiuni?

Nu, nu!

Domnul Niculae ar fi plătit un milion de euro ca să se adopte o asemenea hotărâre.

Asta este problema lui, dar eu nu am adoptat-o”.